b'\n_START_ARTICLE_\nSam Povorozniouk\n_START_SECTION_\nUra\n_START_PARAGRAPH_\nPovorozniouk vietti l\xc3\xa4hes koko junioriuransa kotiosavaltiossaan Illinoisissa. H\xc3\xa4n debytoi jo 15-vuotiaana varaamattomana pelaajana A-junioriliiga USHL:n Chicago Steelissa. Saginaw Spirit varasi Povoroznioukin 36. pelaajana OHL:n varaustilaisuudessa 2011. Povorozniouk siirtyi joukkueeseen kaudeksi 2011\xe2\x80\x932012. H\xc3\xa4n teki tulokaskautensa aikana 51 runkosarja- ja yhdess\xc3\xa4 playoff-ottelussa tehot 2+2=4. Kesken kauden 2012\xe2\x80\x932013, marraskuussa 2012 Povorozniouk siirtyi Kingston Frontenacsiin vaihdossa kes\xc3\xa4n 2016 kolmannen kierroksen varausvuoroon. H\xc3\xa4n teki runkosarjassa yhteens\xc3\xa4 35 tehopistett\xc3\xa4. Kesken kauden 2013\xe2\x80\x932014, joulukuussa 2013 Frontenacs kauppasi Povoroznioukin ja kes\xc3\xa4n 2016 nelj\xc3\xa4nnen kierroksen varausvuoron Windsor Spitfiresiin vaihdossa Ryan Verbeekiin. Povorozniouk teki OHL:n runkosarjassa 43 tehopistett\xc3\xa4._NEWLINE_Kaudeksi 2015\xe2\x80\x932016 Povorozniouk vaihtoi OHL:st\xc3\xa4 toiseen CHL:n alaiseen junioriliigaan, QMJHL:\xc3\xa4\xc3\xa4n ja siirtyi Saint John Sea Dogsin riveihin. H\xc3\xa4n oli tehoilla 39+23=62 joukkueen paras maalintekij\xc3\xa4 ja kolmanneksi paras pistemies. Povorozniouk jakoi koko liigan maalip\xc3\xb6rssin yhdeks\xc3\xa4nnen sijan Moncton Wildcatsin Conor Garlandin kanssa. Pudotuspeleiss\xc3\xa4 h\xc3\xa4n oli tehoilla 14+11=25 Sea Dogsin paras pistemies ja maalintekij\xc3\xa4 sek\xc3\xa4 voitti joukkueen sis\xc3\xa4isen tehotilaston lukemalla +7. Povorozniouk sijoittui koko QMJHL:n pudotuspelien maalip\xc3\xb6rssiss\xc3\xa4 toiseksi edell\xc3\xa4\xc3\xa4n vain Shawinigan Cataractesin Anthony Beauvillier sek\xc3\xa4 pistep\xc3\xb6rssiss\xc3\xa4 viidenneksi._NEWLINE_Syksyll\xc3\xa4 2016 Povorozniouk osallistui vapaana agenttina ammattilaistry-out -sopimuksella AHL-joukkue Chicago Wolvesin harjoitusleirille. H\xc3\xa4n sai lokakuussa joukkueeseen vuoden mittaisen sopimuksen. Povorozniouk pelasi kuitenkin koko kauden ECHL:ss\xc3\xa4. H\xc3\xa4n aloitti kautensa Missouri Mavericksin paidassa. Tammikuussa 2017 h\xc3\xa4net l\xc3\xa4hetettiin Elmira Jackalsin vahvuuteen._NEWLINE_Povorozniouk siirtyi kaudeksi 2017\xe2\x80\x932018 1+1-vuotisella sopimuksella SM-liigajoukkue Vaasan Sportiin. H\xc3\xa4n teki 31 pelaamassaan ottelussa 12 tehopistett\xc3\xa4 ja Povorozniak johti joukkueen sis\xc3\xa4ist\xc3\xa4 tehotilastoa lukemalla +7. 3. tammikuuta 2018 pelatussa ottelussa vain parin vaihdon j\xc3\xa4lkeen Sportin p\xc3\xa4\xc3\xa4valmentaja Tomek Valtonen j\xc3\xa4tti h\xc3\xa4net ilman peliaikaa. Joukkueen 13. hy\xc3\xb6kk\xc3\xa4\xc3\xa4j\xc3\xa4n\xc3\xa4 aloittanut Jesse Paukku nousi pelaavaan kokoonpanoon. Valtonen haukkui ottelun j\xc3\xa4lkeen Povoroznioukin valmistautumisen julkisesti:_NEWLINE_\xc2\xbbAmmattilaisurheilussa v\xc3\xa4hint\xc3\xa4 mit\xc3\xa4 pelaaja voi tehd\xc3\xa4, on olla valmis, kun pelataan. Sitten punnitaan, kuinka pelaaja suorittaa. Ja Povorozniouk ei ollut valmis t\xc3\xa4n\xc3\xa4\xc3\xa4n pelaamaan. Paukku tuli erinomaisesti sis\xc3\xa4\xc3\xa4n, ja h\xc3\xa4n saa jatkaa tuolla paikalla. Povorozniouk ei ainakaan tuossa jatka, ja jos ei malariaa tule, niin tuskin pelaa seuraavassakaan ottelussa.\xc2\xbb _NEWLINE_Povorozniouk j\xc3\xa4ikin kahdessa seuraavassa ottelussa ilman peliaikaa. H\xc3\xa4n k\xc3\xa4rsi kauden aikana my\xc3\xb6s pelikieltoja yhteens\xc3\xa4 15 ottelun verran; lokakuussa 2017 Povorozniouk sai yhden ottelun pelikiellon puskettuaan KooKoon Miikka Pitk\xc3\xa4st\xc3\xa4 kyp\xc3\xa4r\xc3\xa4\xc3\xa4n, marraskuussa 2017 h\xc3\xa4n sai kuuden ottelun pelikiellon huidottuaan HIFK:n Lennart Petrelli\xc3\xa4 tarkoiteksellisesti mailalla p\xc3\xa4\xc3\xa4h\xc3\xa4n ja helmikuussa 2018 Povorozniouk sai per\xc3\xa4ti kahdeksan ottelun mittaisen pelikiellon taklattuaan KooKoon Olli Korhosta kyyn\xc3\xa4rp\xc3\xa4\xc3\xa4ll\xc3\xa4 p\xc3\xa4\xc3\xa4h\xc3\xa4n. H\xc3\xa4nen pelikieltonsa olisi jatkunut runkosarjan toiseksi viimeiselle kierrokselle saakka, mutta vain noin viikon pelikieltoa k\xc3\xa4rsitty\xc3\xa4\xc3\xa4n Sportin ollessa sarjataulukossa viimeisen\xc3\xa4 Povorozniouk siirtyi loppukauden sopimuksella Saksan toiseksi korkeimmalle sarjatasolle DEL2-liigan EC Kassel Huskiesiin. Huhtikuussa h\xc3\xa4n teki joukkueen kanssa vuoden mittaisen jatkosopimuksen.'